KakaoTalk แอปแช็ตอันดับ 1 ของคนเกาหลีใต้
หากพูดถึงแอปพลิเคชันที่ใช้ติดต่อสื่อสาร คนไทยส่วนใหญ่คงนึกถึง LINE  ซึ่งหลายคนน่าจะเคยได้ยินว่า บริษัทแม่ของ LINE คือ Naver Corporation ที่เป็นบริษัทสัญชาติเกาหลีใต้ แต่รู้ไหมว่า จริง ๆ แล้วคนเกาหลีกลับไม่ได้ใช้ LINE คุยกัน  เพราะแอปแช็ตที่ได้รับความนิยมสูงสุดในเกาหลีใต้ คือ “KakaoTalk”  แล้ว KakaoTalk ทำอย่างไร ถึงครองใจคนเกาหลีได้ ? ลงทุนแมนจะเล่าให้ฟัง
8 เม.ย. 2564

KakaoTalk แอปแช็ตอันดับ 1 ของคนเกาหลีใต้ /โดย ลงทุนแมน
หากพูดถึงแอปพลิเคชันที่ใช้ติดต่อสื่อสาร
คนไทยส่วนใหญ่คงนึกถึง LINE
ซึ่งหลายคนน่าจะเคยได้ยินว่า บริษัทแม่ของ LINE คือ Naver Corporation ที่เป็นบริษัทสัญชาติเกาหลีใต้
แต่รู้ไหมว่า จริง ๆ แล้วคนเกาหลีกลับไม่ได้ใช้ LINE คุยกัน
เพราะแอปแช็ตที่ได้รับความนิยมสูงสุดในเกาหลีใต้
คือ “KakaoTalk”
แล้ว KakaoTalk ทำอย่างไร ถึงครองใจคนเกาหลีได้ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ 
แล้วอาจพบว่าสังคมนี้เหมาะกับคนเช่นคุณ 
Blockdit. Ideas Happen. 
╚═══════════╝
เจ้าของแอปพลิเคชัน KakaoTalk คือ Kakao Corp.
บริษัทเทคโนโลยี สัญชาติเกาหลีใต้ ซึ่งก่อตั้งขึ้นเมื่อปี 2010 โดยคุณ Kim Beom-soo
แต่ก่อนหน้านี้ เขาเคยเป็น CEO ของบริษัท NHN ผู้พัฒนาแอปแช็ต LINE 
ซึ่งในภายหลัง มีการแยกบริษัทออกเป็น Naver Corp. โดยนำเอา LINE ไปอยู่ภายใต้การบริหารด้วย
ซึ่งต่อมา คุณ Kim Beom-soo ได้ลาออกมาตั้งบริษัท Kakao
เพื่อพัฒนาแอปแช็ตของตัวเองขึ้นมา นั่นคือ “KakaoTalk”
 
และในปัจจุบัน KakaoTalk ก็กลายเป็นแอปแช็ตที่คนเกาหลีใช้กันทั่วบ้านทั่วเมือง
มีผู้ใช้งานภายในประเทศ 46 ล้านบัญชีต่อเดือน จากประชากรทั้งหมด 51 ล้านราย
โดยคนเกาหลี มักเรียกชื่อย่อแอป แทนการนัดหมายเพื่อคุยกันทางออนไลน์ว่า “เดี๋ยว KaTalk ไปหา”
คล้าย ๆ กับกรณีของคนไทย ที่พูดกันติดปากว่า “เดี๋ยว LINE ไปหา”
ซึ่งความนิยมดังกล่าว ส่งผลให้บริษัท Kakao สร้างรายได้ค่าโฆษณาสูงถึง 30,000 ล้านบาทในปีที่ผ่านมา คิดเป็นส่วนแบ่งตลาดโฆษณาออนไลน์ในเกาหลีใต้ ประมาณ 15%
แล้วทำไมคนเกาหลีถึงใช้แอป KakaoTalk เยอะขนาดนี้ ?
กลยุทธ์ที่ทำให้ Kakao ประสบความสำเร็จในการขยายฐานลูกค้า
คือการเชื่อมต่อบัญชีแอปแช็ต ไปยังแพลตฟอร์มอื่น ๆ อีกมากมายของบริษัท
โดยเจ้าของบัญชี KakaoTalk จะสามารถเข้าถึงสินค้าหรือบริการออนไลน์ต่าง ๆ ตามที่ต้องการได้อย่างสะดวกสบาย รวมทั้งอาจมีสิทธิพิเศษเพิ่มเติมเข้ามาอีกด้วย
เรามาลองดูตัวอย่างธุรกิจอื่นของ Kakao นอกเหนือจากบริการแช็ต
- Kakao Commerce แพลตฟอร์มอีคอมเมิร์ซ ที่ผู้ซื้อผู้ขายติดต่อกันผ่าน KakaoTalk ได้ โดยปัจจุบันมีผู้ใช้งานอยู่ 10.2 ล้านบัญชีต่อเดือน
- Daum เว็บไซต์ Portal ที่รวบรวมและให้บริการค้นหาข้อมูล ซึ่งควบรวมกิจการกับ Kakao เมื่อปี 2014
- Kakao T แพลตฟอร์มเรียกรถ ที่มีรถแท็กซี่ให้บริการในเครือกว่า 16,000 คัน และมีผู้ใช้บริการแอป 27 ล้านบัญชี
- KakaoPay ระบบชำระเงินออนไลน์ ที่มีผู้ใช้งาน 20 ล้านบัญชีต่อเดือน และมีการทำรายการมูลค่ารวมกว่า 1,800,000 ล้านบาท เมื่อปีที่แล้ว
- KakaoBank แพลตฟอร์มธนาคารออนไลน์ ที่มีฐานลูกค้า 13 ล้านบัญชี โดยล่าสุดมียอดเงินฝากมูลค่า 630,000 ล้านบาท และยอดปล่อยเงินกู้กว่า 550,000 ล้านบาท
- Kakao Games ผู้ให้บริการเกมออนไลน์มากกว่า 1,100 เกม โดยหนึ่งในเกมชื่อดังที่บริษัทได้รับสิทธิ์ให้ทำตลาดและจัดจำหน่ายในเกาหลีใต้ คือ PlayerUnknown's Battlegrounds หรือ PUBG รวมทั้งบางเกมก็เปิดให้เล่นเฉพาะผู้ที่มีบัญชี KakaoTalk อีกด้วย
- Melon แพลตฟอร์มสตรีมมิงเพลงยอดนิยมของเกาหลีใต้ ที่มีสมาชิกแบบจ่ายเงินอยู่ 5.1 ล้านบัญชี
- Kakao M ธุรกิจสื่อบันเทิง เช่น KakaoTV แพลตฟอร์มวิดีโอสตรีมมิง ที่ผลิตออริจินัลคอนเทนต์กว่า 240 รายการ, 1theK ช่อง YouTube เกี่ยวกับวงการ K-POP ที่มีผู้ติดตาม 26 ล้านบัญชี รวมไปถึงธุรกิจค่ายศิลปิน ที่มีนักร้องนักแสดงในสังกัดกว่า 240 ราย
- KakaoPage แพลตฟอร์มรวมคอนเทนต์ ไม่ว่าจะเป็น การ์ตูน นิยาย หรือบทความ ซึ่งบางเรื่องได้รับความนิยมสูงมาก จนถูกนำไปสร้างเป็นซีรีส์ เช่น Itaewon Class
จะเห็นได้ว่า ผู้ใช้งานแอป KakaoTalk จะได้รับประโยชน์มากมาย จากการใช้บริการด้านอื่น ๆ ในชีวิตประจำวันไปพร้อมกับการแช็ต
นอกจากนั้น บริษัท Kakao ยังได้ข้อมูลของลูกค้าจากทุกแพลตฟอร์ม มาพัฒนาคุณภาพบริการให้ดียิ่งขึ้น 
รวมทั้งเมื่อคิดค้นอะไรใหม่ ๆ ก็จะสามารถเสนอให้ลูกค้าหลายสิบล้านบัญชีได้ทันที โดยไม่ต้องเริ่มต้นจากศูนย์เหมือนรายอื่น ซึ่งก็คล้ายกับวิธีที่ Facebook ใช้อยู่บ่อย ๆ
 
ด้วยเหตุนี้ ฐานผู้ใช้งาน KakaoTalk และแพลตฟอร์มอื่น ๆ จึงเติบโตขึ้นต่อเนื่อง
จนทำให้ Kakao กลายเป็นผู้เล่นรายใหญ่ในอุตสาหกรรมเทคโนโลยีของเกาหลีใต้ และเป็นคู่แข่งโดยตรงกับ Naver บริษัทแม่ของแอป LINE อดีตบริษัทที่คุณ Kim Beom-soo เคยบริหาร
ผลประกอบการของ Kakao Corp.
ปี 2018 รายได้ 65,000 ล้านบาท กำไร 400 ล้านบาท
ปี 2019 รายได้ 83,000 ล้านบาท ขาดทุน 9,200 ล้านบาท
ปี 2020 รายได้ 112,000 ล้านบาท กำไร 4,500 ล้านบาท
โดยรายได้ของบริษัทนั้นมาจาก
- ธุรกิจแพลตฟอร์มติดต่อสื่อสาร 27%
- ธุรกิจเพลง 15%
- ธุรกิจแพลตฟอร์มอื่น เช่น เรียกรถและระบบชำระเงิน 13%
- ธุรกิจคอนเทนต์ 13%
- ธุรกิจเกม 12%
- ธุรกิจเว็บไซต์ข้อมูล 11%
- ธุรกิจอื่น ๆ 9%
ทั้งนี้ Kakao จดทะเบียนอยู่ในตลาดหลักทรัพย์เกาหลีใต้ 
ปัจจุบันมีมูลค่าบริษัทอยู่ที่ประมาณ 1,100,000 ล้านบาท
เรื่องราวของ Kakao ถือเป็นตัวอย่างที่ดีว่า
การมี Ecosystem หรือระบบนิเวศทางธุรกิจ ที่แต่ละด้านคอยส่งเสริมซึ่งกันและกัน
จะเป็นปัจจัยสำคัญที่ช่วยให้บริษัทเติบโตแบบยั่งยืนในระยะยาว
เพราะเมื่อผู้บริโภคเข้ามาอยู่ในระบบนิเวศของเรา และใช้บริการต่าง ๆ เป็นประจำแล้ว
มันก็คงเป็นเรื่องยาก ที่จะก้าวออกไปจากความคุ้นชินเหล่านั้นได้
เหมือนกับที่คนเกาหลี กำลังวนเวียนอยู่กับแพลตฟอร์มของ Kakao ในขณะนี้…
╔═══════════╗
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ 
แล้วอาจพบว่าสังคมนี้เหมาะกับคนเช่นคุณ 
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-